कपूरथला। संयुक्त मोर्चा पंजाब के चार राजनीतिक दलों में भारतीय कम्यूनिस्ट पार्टी, पीपुल्स पार्टी आफ पंजाब, शिरोमणि अकाली दल लोंगोवाल, सीपीएम की ओर से मंगलवार को संयुक्त रूप से अकाली-भाजपा गठबंधन सरकार के खिलाफ रोष प्रदर्शन किया गया। इस दौरान प्रदेश सरकार के खिलाफ जमकर नारेबाजी की गई। इस अवसर पर सीपीआई के जिला महासचिव कामरेड निरंजन सिंह उच्चा ने कहा कि पंजाब में आज 50 लाख पढ़ा लिखा युवा वर्ग सड़कों पर बेरोजगारी की मार झेल रहा है। सरकार के पास इन्हें रोजगार देने के लिए कोई नीति नहीं है। उन्होंने कहा कि दूसरी तरफ पंजाब केंद्रीय पूल में अनाज भंडारण करता है और उस भंडारण का मुनाफा किसानों को देने की बजाए सरकार अपने खर्चे ही पूरे कर रही हैं। इसके चलते किसान आत्महत्या करने को लाचार हैं। पीपीपी के जिलाध्यक्ष कुलदीप सिंह चीमा ने कहा कि अकाली भाजपा ने सत्ता पर दूसरी बार कब्जा तो जमा लिया है लेकिन प्रदेश की हालत यह है कि स्कूलों में मास्टर नहीं, अस्पतालों में डाक्टर नहीं हैं। इसके कारण शिक्षा व स्वास्थ्य की स्थिति डावांडोल हो चुकी है। उन्होंने कहा कि आज आम आदमी भारी भरकम टैक्सों की मार झेल रहा है। पीपीपी के जनरल काउंसिल सदस्य तहसीलदार गुरमीत सिंह नडाला ने कहा कि प्रदेश में कानून व्यवस्था नाम की कोई चीज नहीं है और अकाली मंत्रियों ने प्रदेश में गुंडा बिग्रेड स्थापित कर लिए हैं। इसके चलते बहू, बहन, बेटियों की अस्मत खतरे में है और प्रचार नन्हीं छा का किया जा रहा है। इस अवसर पर मास्टर अजीत सिंह, जतिन्द्र सिंह राजू सीपीएम, कुलविन्द्र सिंह चाहल जिला महासचिव पीपीपी आदि ने भी संबोधित किया।